[pic] | EUROOPAN KOMISSIO |

Bryssel 2.12.2010

KOM(2010) 707 lopullinen

2010/0344 (NLE)

Ehdotus

NEUVOSTON TÄYTÄNTÖÖNPANOPÄÄTÖKSEKSI

luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta

PERUSTELUT

1. EHDOTUKSEN TAUSTA

Ehdotuksen perustelut ja tavoitteet

Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY (jäljempänä ’alv-direktiivi’) 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi.

Yhdistynyt kuningaskunta on pyytänyt kirjeessään, jonka komission pääsihteeristö on kirjannut saapuneeksi 22. heinäkuuta 2010, lupaa jatkaa poikkeavaa toimenpidettä, joka koskee sekä yritys- että yksityiskäytössä olevien moottoriajoneuvojen vuokrauksesta tai leasingvuokrauksesta kannettavan alv:n vähentämisoikeutta. Toimenpiteeseen on viimeksi annettu lupa neuvoston päätöksellä 2007/884/EY[1]. Komissio on direktiivin 2006/112/EY 395 artiklan 2 kohdan mukaisesti ilmoittanut Yhdistyneen kuningaskunnan pyynnöstä muille jäsenvaltioille 12. lokakuuta 2010 päivätyllä kirjeellä. Lisäksi se on ilmoittanut Yhdistyneelle kuningaskunnalle 15. lokakuuta 2010 päivätyllä kirjeellä, että sillä on kaikki pyynnön arviointiin tarvittavat tiedot.

Yleistä

Yhdistyneelle kuningaskunnalle on edellä mainitulla neuvoston päätöksellä annettu lupa rajoittaa verovelvollisten sekä yritys- että yksityistarkoituksiin käyttämien autojen vuokrauksesta tai leasingvuokrauksesta syntyvän alv:n vähennysoikeus 50 prosenttiin. Tällaisten vuokrattujen tai leasingvuokrattujen autojen yksityiskäyttöä ei myöskään rinnasteta vastikkeellisesti suoritettuihin palveluihin. Poikkeusta sovellettaessa vuokraajan tai leasingvuokraajan ei tarvitse pitää tarkkaa kirjaa kunkin auton yksityiskäytön kilometrimääristä, eikä auton yksityiskäytöstä tarvitse tilittää alv:a. Sen vuoksi poikkeusta on ensisijaisesti pidettävä yksinkertaistavana toimenpiteenä. Sen voimassaolon on määrä päättyä 31. joulukuuta 2010.

Lupa poikkeuksen soveltamiseen annetaan yleensä rajoitetuksi ajaksi, jotta voidaan arvioida, onko erityistoimenpide aiheellinen ja tehokas. Yhdistyneen kuningaskunnan antamien tietojen perusteella komissio katsoo, että periaate, jonka mukaan 50 prosenttia auton käytöstä katsotaan yrityskäytöksi ja 50 prosenttia yksityiskäytöksi (tai direktiivin 2006/112/EY 26 artiklan 1 kohdan a alakohdassa tarkoitetuksi muuksi kuin yrityksen varsinaisiin tarkoituksiin kuuluvaksi käytöksi), pätee yhä siihen, miten verovelvolliset yleensä käyttävät vuokrattuja ja leasingvuokrattuja autoja Yhdistyneessä kuningaskunnassa. Sen vuoksi on asianmukaista pidentää poikkeavan toimenpiteen voimassaoloa.

Poikkeuksen voimassaoloa olisi kuitenkin jatkettava vain määräajaksi, jotta voidaan arvioida, ovatko edellytykset, joihin poikkeus perustuu, yhä ennallaan. Sen vuoksi komissio ehdottaa, että poikkeuksen voimassaoloa jatketaan vuoden 2013 loppuun saakka ja että Yhdistynyttä kuningaskuntaa pyydetään esittämään 1. huhtikuuta 2013 mennessä kertomus, joka sisältää sovellettua prosenttimääräistä rajoitusta koskevan arvioinnin siltä varalta, että poikkeuksen voimassaoloa aiotaan jatkaa vielä vuoden 2013 jälkeen. Päätöksen voimassaolo päättyy joka tapauksessa, jos voimaan tulee ennen kyseisen määräajan päättymistä EU:n sääntöjä, jotka koskevat kyseisellä alalla sovellettavan vähennysoikeuden rajoittamista.

Voimassa olevat aiemmat säännökset

Alv-direktiivin 176 artiklassa säädetään, että neuvosto määrittää, mitkä kustannukset eivät oikeuta alv:n vähentämiseen. Jäsenvaltioilla on siihen saakka lupa soveltaa kaikkia vähennysoikeuden rajoittamista koskevia säännöksiä, jotka olivat voimassa 1. tammikuuta 1979. Sen vuoksi jäsenvaltioissa sovelletaan useita säännöksiä, joilla rajoitetaan moottoriajoneuvoista kannettavan arvonlisäveron vähennysoikeutta.

Komissio antoi vuonna 2004 ehdotuksen[2], joka sisältää säännöt siitä, minkätyyppisten kustannusten vähennysoikeutta voidaan rajoittaa. Neuvosto ei ole kuitenkaan vielä päässyt yhteisymmärrykseen kyseisestä ehdotuksesta.

2. ASIANOMAISTEN OSAPUOLTEN KUULEMINEN JA VAIKUTUSTENARVIOINTI

Ehdotetun täytäntöönpanopäätöksen tarkoituksena on jatkaa sellaisen yksinkertaistavan toimenpiteen voimassaoloa, jonka mukaan verovelvollisen ei tarvitse pitää kirjaa eikä tilittää arvonlisäveroa yritysautojen yksityiskäytön kilometrimääristä. Sen vuoksi sillä voi olla myönteisiä taloudellisia vaikutuksia. Vaikutukset ovat kuitenkin rajallisia, koska poikkeuksen soveltamisala on suppea ja sen voimassaoloaikaa on rajoitettu.

3. EHDOTUKSEEN LIITTYVÄT OIKEUDELLISET NÄKÖKOHDAT

Täytäntöönpanopäätös perustuu yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY 395 artiklaan.

Ehdotus kuuluu EU:n toimielinten yksinomaiseen toimivaltaan. Sen vuoksi siihen ei sovelleta toissijaisuusperiaatetta.

Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. Sen vuoksi ehdotus on suhteellisuusperiaatteen mukainen.

Koska poikkeuksen soveltamisalaa on rajoitettu, erityistoimenpide on tavoitteeseensa nähden oikeasuhteinen.

4. TALOUSARVIOVAIKUTUKSET

Ehdotuksella ei ole vaikutuksia unionin talousarvioon.

5. VALINNAISET TIEDOT

Ehdotus sisältää raukeamislausekkeen.

2010/0344 (NLE)

Ehdotus

NEUVOSTON TÄYTÄNTÖÖNPANOPÄÄTÖS

luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[3] ja erityisesti sen 395 artiklan 1 kohdan,

ottaa huomioon Euroopan komission ehdotuksen,

sekä katsoo seuraavaa:

1. Yhdistynyt kuningaskunta on pyytänyt kirjeessään, jonka komission pääsihteeristö on kirjannut saapuneeksi 22 päivänä heinäkuuta 2010, lupaa pidentää poikkeavan toimenpiteen voimassaoloa, jotta se voisi rajoittaa yhä vuokraajan tai leasingvuokraajan oikeutta vähentää myös muussa kuin yrityskäytössä olevien henkilöautojen vuokrauskustannuksiin sisältyvä arvonlisävero.

2. Komissio on ilmoittanut Yhdistyneen kuningaskunnan pyynnöstä muille jäsenvaltioille 12 päivänä lokakuuta 2010 päivätyllä kirjeellä. Lisäksi se on ilmoittanut Yhdistyneelle kuningaskunnalle 15 päivänä lokakuuta 2010 päivätyllä kirjeellä, että sillä on kaikki pyynnön arviointiin tarvittavat tiedot.

3. Luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista 20 päivänä joulukuuta 2007 tehdyssä neuvoston päätöksessä 2007/884/EY[4] Yhdistyneelle kuningaskunnalle on annettu lupa rajoittaa 50 prosenttiin vuokraajan tai leasingvuokraajan oikeus vähentää henkilöauton vuokrauskustannuksiin sisältyvä arvonlisävero, kun auto ei ole yksinomaan yrityskäytössä. Lisäksi Yhdistyneelle kuningaskunnalle on annettu lupa olla rinnastamatta verovelvollisen vuokraaman tai leasingvuokraaman auton yksityiskäyttöä vastikkeellisesti suoritettuihin palveluihin. Tämän yksinkertaistavan toimenpiteen ansiosta vuokraajan tai leasingvuokraajan ei tarvitse pitää kirjaa yritysautojen yksityiskäytön kilometrimääristä eikä tilittää veroa kunkin auton yksityiskäytön kilometrimääristä.

4. Yhdistyneen kuningaskunnan antamien tietojen mukaan 50 prosentin vähennys vastaa edelleen todellisia olosuhteita sen perusteella, missä määrin kyseisten ajoneuvojen vuokraaja tai leasingvuokraaja käyttää niitä yritystarkoituksiin ja muihin kuin yritystarkoituksiin. Sen vuoksi Yhdistyneelle kuningaskunnalle olisi annettava lupa jatkaa toimenpiteen soveltamista 31 päivään joulukuuta 2013.

5. Jos Yhdistynyt kuningaskunta suunnittelee toimenpiteen jatkamista vielä vuoden 2013 jälkeen, sen olisi toimitettava komissiolle kertomus, johon sisältyy sovelletun prosenttimäärän arviointi, sekä toimenpiteen jatkamista koskeva hakemus viimeistään 1 päivänä huhtikuuta 2013.

6. Komissio antoi 29 päivänä lokakuuta 2004 ehdotuksen neuvoston direktiiviksi, jolla muutetaan direktiiviä 77/388/ETY (nykyistä direktiiviä 2006/112/EY) muun muassa yhdenmukaistamalla kululuokat, joihin vähennysoikeutta koskevia poikkeuksia voidaan soveltaa. Kyseisen ehdotuksen mukaan vähennysoikeutta koskevia poikkeuksia voidaan soveltaa moottorikäyttöisiin maantieajoneuvoihin. Tässä päätöksessä säädettyjen poikkeustoimenpiteiden voimassaolon olisi päätyttävä päivänä, jona kyseistä direktiiviä muuttava direktiivi tulee voimaan, jos kyseinen ajankohta on ennen tässä päätöksessä säädettyä päättymispäivää.

7. Poikkeus ei vaikuta arvonlisäverosta kertyviin unionin omiin varoihin.

8. Sen vuoksi päätöstä 2007/884/EY olisi muutettava,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätös 2007/884/EY seuraavasti:

(1) Korvataan 3 artikla seuraavasti:

” 3 artikla

Tämän päätöksen voimassaolo päättyy päivänä, jona tulevat voimaan unionin säännöt, joissa määritetään, mistä moottorikäyttöisiin maantieajoneuvoihin liittyvistä kustannuksista arvonlisäveroa ei voida vähentää täysimääräisenä, mutta kuitenkin viimeistään 31 päivänä joulukuuta 2013.

Toimenpiteiden voimassaolon jatkamista koskevaan hakemukseen on liitettävä kertomus, joka on toimitettava komissiolle viimeistään 1 päivänä huhtikuuta 2013 ja joka sisältää arvioinnin prosenttimääräisestä rajoituksesta, jota sovelletaan sellaisten autojen vuokrauksesta tai leasingvuokrauksesta kannettavan arvonlisäveron vähennysoikeuteen, jotka eivät ole pelkästään yrityskäytössä.”.

2 artikla

Tämä päätös tulee voimaan 1 päivänä tammikuuta 2011.

3 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä

Neuvoston puolesta

Puheenjohtaja

[1] EUVL L 346, 29.12.2007, s. 21.

[2] KOM(2004) 728 lopullinen (EUVL C 24, 29.1.2005, s. 10).

[3] EUVL L 347, 11.12.2006, s. 1.

[4] EUVL L 346, 29.12.2007, s. 21.